L-inizjattiva tal-Kummissjoni favur negozji ġodda u negozji li qed jespandu għandha l-għan li tagħti lil-intraprendituri innovattivi tal-Ewropa, u li minnhom hemm ħafna, kull opportunità li jsiru kumpaniji ewlenin fid-dinja. Hija tgħaqqad flimkien il-possibilitajiet kollha li l-UE diġà toffri u żżid enfasi ġdida fuq l-investiment ta' kapital ta' riskju, il-liġi tal-insolvenza u t-tassazzjoni. Ma hemm l-ebda nuqqas ta' ideat innovattivi u ta' spirtu intraprenditorjali fl-Ewropa. Madankollu, ħafna impriżi ġodda jew ma jirnexxilhomx iżommu l-attività tagħhom tul-ewwel ftit snin kritiċi jew inkella jittantaw xortihom f'pajjiż terz minflok jisfruttaw il-potenzjal ta' UE b'500 miljun klijent. Il-Kummissjoni Ewropea hija ddeterminata li tibdel din il-qagħda u li tgħin lin-negozji ġodda jwettqu l-potenzjal sħiħ tagħhom fl-oqsma tal-innovazzjoni u tal-ħolqien tal-impjiegi. Il-Viċi President Jyrki Katainen, responsabbli għall-Impjiegi, it-Tkabbir, l-Investiment u l-Kompetittività, stqarr: “In-negozji ġodda lokali tal-lum jistgħu jsiru l-istejjer ta' suċċess globali ta' għada. Irridu ngħinu lin-negozji ġodda jibqgħu fl-Ewropa u jikbru fiha. Dan jista' jsir billi tingħatalhom għajnuna sabiex jinnavigaw madwar dawk li ta' spiss huma jipperċepixxu bħala ostakoli regolatorji li jnaqqsulhom l-aċċess għall-benefiċċji sħaħ tas-Suq Uniku. Billi nagħmluha eħfef għalihom li jkollhom ċans ieħor, mingħajr ma jieħdu isem ħażin jekk l-idea tagħhom ma tirnexxix mill-ewwel. U billi jittejjeb l-aċċess għall-finanzjament permezz tal-intensifikazzjoni tal-investiment ta' kapital ta' riskju privat.” Il-Kummissarju Elżbieta Bieńkowska, responsabbli għas-Suq Intern, l-Industrija, l-Intraprenditorija u l-SMEs, stqarret: “In-negozji ġodda tal-lum ma jiħdux vantaġġ sħiħ mill-opportunitajiet tas-Suq Uniku. Li l-kumpaniji jibdew joperaw u jespandu f'partijiet differenti tal-Ewropa għandu jkun aktar faċli. Jeħtieġ li l-Ewropa ssir l-ewwel post ta' għażla fejn l-ideat eċċezzjonali ta' negozju jistgħu jiffjorixxu f'kumpaniji ta' suċċess. Hawnhekk qed nitkellmu dwar impjiegi ġodda, innovazzjoni u kompetittività għall-Ewropa.” L-Inizjattiva tiġbor flimkien firxa ta' azzjonijiet eżistenti u oħrajn ġodda biex toħloq qafas iktar koerenti li jippermetti lill-impriżi l-ġodda jikbru u jinnegozjaw fl-Ewropa kollha, b'mod partikolari: L-inizjattiva tagħmel enfasi wkoll fuq l-għajnuna biex jitwettqu r-rekwiżiti regolatorji, fuq it-titjib tal-appoġġ għall-innovazzjoni permezz ta' riformi f'Orizzont 2020, u fuq il-promozzjoni tal-ekosistemi fejn in-negozji ġodda jistgħu jagħmlu kuntatt ma' sħab potenzjali bħal investituri, sħab tan-negozju, universitajiet u ċentri ta' riċerka. Ir-riformi għall-Orizzont 2020 se jwittu t-triq lejn Kunsill Ewropew tal-Innovazzjoni u jinkludu l-użu ta' EUR 1.6 biljun tul il-perjodu 2018-2020 biex jingħata appoġġ axxendenti lil proġetti ta' innovazzjoni sinifikanti minn negozji ġodda b'potenzjal li jikbru. In-netwerk Startup Europe se jissaħħaħ biex jiġu kkollegati r-raggruppamenti u l-ekosistemi fl-Ewropa kollha. Fl-2017 il-Kummissjoni se tressaq proposti għal Portal Uniku Diġitali li jipprovdi aċċess onlajn għal informazzjoni, proċeduri, assistenza u pariri għaċ-ċittadini u għan-negozji rigward is-Suq Uniku. In-Netwerk Enterprise Europe (EEN) jipprovdi servizzi speċifiċi ta' konsulenza - permezz ta' konsulenti dwar l-espansjoni - għal negozji ġodda inkluż dwar l-opportunitajiet ta' finanzjament, is-sħubija u l-aċċess għall-akkwist pubbliku transkonfinali. Il-Kummissjoni se tadotta sett ta' miżuri biex tappoġġa l-użu tad-Drittijiet tal-Proprjetà Intellettwali mill-SMEs u se tieħu azzjoni biex tappoġġa l-aċċess tan-negozji ġodda għas-suq tal-akkwist pubbliku Ewropew li jammonta għal EUR 2 triljuni. Sfond: Matul dawn l-aħħar snin, il-Kummissjoni pproponiet għadd ta' politiki, bħal pereżempju l-Unjoni tas-Swieq Kapitali, l-Istrateġija għal Suq Uniku u s-Suq Uniku Diġitali, bl-għan li jibbenefikaw minnhom in-negozji ġodda fl-Ewropa. Flimkien mal-azzjonijiet tal-Istati Membri, dan wassal għall-ħolqien ta' għadd ta' azjendi prinċipali fis-suq, bħal Spotify, Klarna, Adyen, Blockchain, Jobandtalent, N26, Algolia, Intercom, Cabify u Deliveroo. L-Inizjattiva tindirizza tliet ostakoli ewlenin għan-negozji ġodda u għat-tkabbir tagħhom fl-Ewropa u dawn ġew identifikati f'konsultazzjoni pubblika li saret dan l-aħħar: Aktar informazzjoni: